డైనోసార్స్ మన భూగ్రహాన్ని పాలించాయి...
డేవిడ్ అటెన్బరో సమర్పణ
...దాదాపు పదిహేను కోట్ల సంవత్సరాల కాలం.
అవి మన భూమిలో దాదాపు ప్రతి ప్రాంతాన్ని ఆక్రమించాయి
ఇంకా మనం ఊహించగల ప్రతి రూపంలో, ప్రతి పరిమాణంలో అవి పుట్టుకొచ్చాయి.
కొన్ని నిజంగా అసాధారణంగా ఉంటాయి.
టి. రెక్స్ చాలా గొప్పగా ఈదగలుగుతుందని,
వెలోసిరాప్టర్స్ చాలా కుతంత్రాలు పన్నుతాయని, ఈకలు ఉన్న వేట జంతువులని,
అలాగే కొన్ని డైనోసార్స్ చాలా విచిత్రంగా ప్రవర్తిస్తాయని మనకి ఇప్పుడు తెలిసింది.
కానీ దాదాపు ప్రతి రోజూ చోటు చేసుకుంటున్న కొత్త ఆవిష్కరణలు
మన గ్రహం మీద ఆరు కోట్ల అరవై లక్షల సంవత్సరాల కిందట జీవనం ఎలా ఉండేదో మనకి తెలియజేస్తున్నాయి.
Prehistoric Planet లో ఈసారి,
మేము కొత్త జంతువులను వెల్లడించబోతున్నాము...
ఇంకా అవి తమ భాగస్వాములను అన్వేషించే పద్ధతుల గురించి,
కుటుంబాన్ని పెంచి పోషించుకునే క్రమంలో అవి ఎదుర్కొనే సవాళ్ల గురించి...
ఇంకా వాటి అసాధారణ పోరాటాల గురించి కొత్త విషయాలు వెల్లడించబోతున్నాం.
ప్రకృతి ఒక అత్యద్భుత ఘట్టాలను ప్రదర్శించిన ఆ కాలానికి ప్రయాణిద్దాం.
ఇది Prehistoric Planet 2.
ఉత్తర అమెరికా
విశాలమైన దేశీయ సముద్ర తీరం
ఉత్తర అమెరికాని దాదాపుగా సగానికి విడగొడుతుంది.
ఇక్కడ దక్షిణ తీరంలో, కెరటాలు తక్కువగా ఉండటంతో,
భారీ జంతువులు తీరప్రాంతాలకు చేరుకుంటున్నాయి.
ఈ అలమోసార్స్ వంద అడుగుల ఎత్తు ఉండి
సుమారు ఎనభై టన్నుల బరువు ఉంటాయి.
ఈ ఖండం మీద ఇవే అతి భారీ డైనోసార్స్.
అవి ఎంత పెద్దవి అంటే ఏ వేట జంతువు కూడా వాటి జోలికి వెళ్లలేదు.
వాటిలో కొన్ని చాలా సంవత్సరాలు బతుకుతాయి.
మగ జంతువుకి సుమారు డెభ్బై ఏళ్లు ఉంటాయి.
ఈ గుంపులో చాలా జంతువులు దాని సంతానమే కావచ్చు.
కానీ ఈ సుదీర్ఘమైన జీవితం ఇక ముగింపు దశకి చేరుకుంది.
తన భారీ శరీరం ఇప్పుడు దానికి భారంగా మారుతోంది.
ఇది ఈ రాత్రి దాటి మనుగడ సాగించకపోవచ్చు.
తెల్లవారింది.
ఇక ఈ ట్రూడాంటిడ్స్ వాసన పసిగట్టాయి.
కొత్తగా ఎలాంటి వాసన పసిగట్టినా పరిశోధించడానికి అవి త్వరగా వచ్చేస్తాయి...
ముఖ్యంగా అది తినేది అయితే మరింత త్వరపడతాయి.
కానీ మూడు అంగుళాల దళసరి చర్మం లోపలి మాంసాన్ని కొరుక్కుతినడం వాటికి శక్తికి మించిన పని.
చాలా కష్టంగా ఉంటుంది.
టైరనోసారస్ రెక్స్...
ఇది ఉత్తర అమెరికాలో ఎదురులేని వేట జంతువు.
దాని ఆరు అంగుళాల పొడవైన దంతాలతో,
అలమోసార్ దళసరి చర్మాన్ని చీల్చి మాంసాన్ని తినడం దానికి పెద్ద సమస్య కాదు.
చిన్న ట్రూడాంటిడ్స్ ని టి. రెక్స్ బెదిరించి భయపెట్టి ఉండచ్చు,
కానీ ఇంత పెద్ద కళేబరం కోసం చాలా గట్టి పోటీ త్వరలోనే రాబోతోంది.
క్వెట్జాల్కోయాల్టస్, ఒక భారీ టెరోసార్.
పెద్ద టైరనోసార్ ని సవాలు చేయగల అతి తక్కువ జంతువులలో ఇది ఒకటి.
దాని ఆరు అడుగుల పొడవైన ముక్కుతో ఒక్క దెబ్బ కొట్టిందంటే
టి. రెక్స్ ఒక్క క్షణంలో ఒక కన్ను కోల్పోగలదు.
అయినా కూడా, అది వెనుకడుగు వేసేలా కనిపించడం లేదు.
కానీ రెండో క్వెట్జాల్కోయాల్టస్ రాకతో...
పరిస్థితి మారిపోయింది.
ఏది ఏమైనా, ఒకటి కన్నా రెండు పొడవాటి ముక్కులు మరింత ప్రమాదకరం.
టి. రెక్స్ కి, ఇది ఇప్పుడు మరింత ప్రమాదకరంగా మారింది.
కొన్ని పోరాటాల కోసం ప్రాణాలు పణంగా పెట్టాల్సిన అవసరం లేదు.
ఈసారికి, ఈ ఎగిరే భారీ పక్షులు గెలిచి ఉండచ్చు.
అవి కావలసినంత తినగలుగుతున్నాయి.
కానీ ఒకసారి ఈ శత్రు పక్షులు వెళ్లిపోయాక, టి.రెక్స్ ఖచ్చితంగా తిరిగి వచ్చి
తన వాటాని దక్కించుకుంటుంది.
ఉత్తర అమెరికా చుట్టూ ఉన్న సముద్ర జలాలలో మరికొన్ని ఇతర భారీ వేట జంతువులు సంచరిస్తున్నాయి.
కానీ వాటికి ప్రత్యర్థులు ఉండరు.
మోసాసార్స్.
అవి భారీ షార్క్ చేపల మాదిరిగా కనిపించచ్చు,
కానీ వాస్తవానికి అవి ఒక విధమైన నీటి బల్లులు.
వాటి పరిమాణం, వేగం ఇంకా బలమైన దవడలు కారణంగా
ఈ వేట జంతువుల నుంచి బతికి బయటపడే జంతువులు సముద్రంలో చాలా తక్కువ ఉంటాయి.
మెక్సికన్ గల్ఫ్ లో, ఈ గ్లోబిడెన్స్ మోసాసార్
ఒక ప్రత్యేకమైన ఆహారం కోసం వెతుకుతోంది.
టైగర్ ఎమొనైట్స్, స్పీనోడిస్కస్.
ప్రతి సంవత్సరం, లోతైన సముద్రంలో నుండి
ఆడ ఎమొనైట్స్ గుంపులుగా పైకి తేలి తీరం వైపు ప్రయాణం సాగిస్తాయి.
ఇవన్నీ ఈ మధ్యనే జంట కట్టాయి ఇంకా ఇప్పుడు ప్రతి ఒక్కటీ వందల కొద్దీ ఫలదీకరించిన గుడ్లని మోస్తున్నాయి.
ఈ గుడ్లని ఇప్పుడు లోతట్టు ప్రదేశాలలో పొదగాలి.
సరిగ్గా అక్కడే మోసాసార్ కాపు కాసింది.
టైగర్ ఎమోనైట్స్ కూడా వేట జంతువులే.
ఒంపు తిరిగిన శరీరం ఇంకా బలమైన గాలి గొట్టం కారణంగా
ఇవి నీటిలో చాలా వేగంగా దూసుకువెళ్లగలవు.
కానీ మోసాసార్ కూడా అంతే వేగంగా దూసుకురాగలదు.
గ్లోబిడెన్స్ నీటి బల్లులకి పెద్ద పెద్ద, గుండ్రని దంతాలు ఉండి ఎమొనైట్స్ గుల్లలని తేలికగా పగులగొట్టగలుగుతాయి,
వాటిని నీటిలో తేలియాడేలా చేసే గాలి ఆ పగుళ్ల ద్వారా బయటకి విడుదలైపోతుంది.
గాలి పోవడంతో, ఆ ఎమొనైట్స్ సముద్ర మట్టంలోకి నిస్సహాయంగా పడిపోతాయి.
ఆ ఎమొనైట్స్ తప్పించుకుపోవడానికి ముందే, మోసాసార్ వీలైనన్ని పెంకుల్ని పగులగొడుతుంది.
చివరిగా, ఒక్కొక్కటీ తినడం మొదలుపెడుతుంది.
గ్లోబిడెన్స్ డజన్ల కొద్దీ ఎమొనైట్స్ ని చంపేసి ఉండచ్చు...
కానీ సముద్ర గర్భంలో అసంఖ్యాకంగా ఉన్న ఎమొనైట్స్ మీద దాని ప్రభావం చాలా స్వల్పంగానే ఉంటుంది.
ఆ గుంపులో చాలా ఎమొనైట్స్ తప్పించుకున్నాయి
ఇంకా గుడ్లు పెట్టడానికి అనువైన ప్రదేశాలకు అవి ప్రయాణాన్ని కొనసాగించాయి.
ఇక్కడ రాళ్లతో ఉన్న సముద్ర గర్భంలో చాలా చీలికలు, పగుళ్లు కనిపిస్తాయి,
ఎమొనైట్స్ తమ గుడ్ల సంచుల్ని ఉంచడానికి ఇవి అనువైన ప్రదేశాలు.
ఆడ ఎమొనైట్లు ఆ తరువాత వాటిని వదిలి వెళ్లిపోతాయి.
కానీ ఈ తీరప్రాంతపు పొదుగు ప్రదేశాలలో అవి సురక్షితంగా ఉంటాయి,
ఈ గుడ్లు తరువాతి తరాన్ని ఉత్పత్తి చేస్తాయి.
ఈ తీరప్రాంతపు సముద్రాలు జీవరాశులతో కళకళలాడుతుంటాయి.
కానీ భూమి ఉపరితలం మీద, కేవలం కొద్ది మైళ్ల దూరంలో,
నిర్జీవ ప్రదేశాలు ఉన్నాయి.
భూమి లోపలి పొరలలో శక్తిమంతమైన కదలికలు మొదలై
రాతి పర్వతాలు ఉద్భవిస్తున్నాయి.
ఈ ప్రదేశంలో విపరీతమైన మార్పుల కారణంగా ఈ సరస్సుకు దగ్గరలోని నదులతో సంబంధాలు తెగిపోయాయి.
బలమైన గాలుల తాకిడికీ, తీవ్రమైన వేసవి ఎండలకీ ఈ సరస్సులో నీళ్లు ఆవిరైపోతున్నాయి.
ఇక అందులో కలిసిపోయిన ఖనిజాలు గాఢత పెరిగి విషపదార్థాలుగా మారిపోవడం మొదలైయింది.
చాలా జీవరాశులకి, ఈ నీరు దాదాపుగా విషంగా మారింది.
అయినా కూడా, ఈ ప్రదేశానికి ప్రతి సంవత్సరం అన్ని రకాల జంతువులు వస్తుంటాయి.
స్టిజినెటా గుంపులు,
బాతులకి ప్రాచీన బంధువులు, అటుగా ప్రయాణిస్తూ మధ్యలో ఇక్కడ ఆగుతాయి.
కానీ అవి మాత్రమే ఒంటరిగా లేవు.
ఇక్కడ డైనోసార్స్ కూడా ఉన్నాయి.
పెక్టినొడోన్ జాతికి చెందినవి. వాటికి ఈకలు ఉంటాయి కానీ ఎగురలేవు.
అవి తమ తండ్రి అడుగుజాడల్లో నడుస్తున్నాయి.
ఈ డైనోసార్లు ఇంకా స్టిజినెటాలు ఇక్కడికి తరలిరావడానికి కారణం
ఇక్కడ సీజనల్ గా లభ్యమయ్యే ఆహారం.
ఈగలు.
ఈ కీటకాల లార్వా సరస్సులోని విషఖనిజాలను శుభ్రం చేయగలవు
ఆ కారణంగా, అవి చాలా పెద్ద సంఖ్యలో ఇక్కడ మనుగడ సాగించగలవు.
ఇప్పుడు అవి ఎదిగి ఎగరడానికి సిద్ధమవుతున్నాయి...
వాటి సంఖ్య లక్షలలో ఉంటుంది.
ఈ సరస్సుని సందర్శించే అన్ని జీవరాశులకీ ఆ ఈగలు సమృద్ధిగా దొరికే పోషకాలు ఉన్న ఆహారం.
పెక్టినొడోన్ జాతి ముఖ్యంగా చాలా తెలివైన డైనోసార్లు.
ఈగల్ని పట్టుకోవడానికి అవి ఎక్కువ కష్టపడే అవసరం లేదు.
కానీ వాటి తండ్రి అంతకంటే పెద్ద ఆహారం మీద కన్నువేశాడు.
పెక్టినొడోన్ తెలివైనవి మాత్రమే కాదు,
అవి చాలా నేర్పుగల వేట జంతువులు కూడా.
స్టిజినెటా పక్షులు ఆ డైనోసార్ కదలికల్ని పసిగట్టడం లేదు.
విజయం సాధించింది.
ఆ కుటుంబం అంతటికీ సరిపడినంత విందు,
వాటి అదృష్టం.
ఈగలు ఇక్కడ కొద్ది కాలం మాత్రమే నివసిస్తాయి.
అందువల్ల ఆ డైనోసార్ కుటుంబం ఆహారం కోసం వేరే ప్రదేశానికి తరలి వెళ్లవలసిన పరిస్థితి.
మరికాస్త ఉత్తర దిక్కున,
ఆ రాతి పర్వతాలు నిదానంగా క్రమంగా పెరుగుతున్నాయి.
అవి అలా పెరుగుతున్న కొద్దీ, మరింత ఎత్తయిన, చల్లని ప్రకృతి ప్రదేశాలను సృష్టిస్తున్నాయి
అక్కడ విస్తారంగా పైన్ అడవులు పచ్చగా కళకళలాడుతున్నాయి.
వసంతకాలం రాకతోనే, ఈ చెట్ల మధ్య నుంచి విచిత్రమైన పిలుపులు వినవస్తుంటాయి.
జత కట్టే సమయం ఆసన్నమైంది
ఉత్తర అమెరికాలో భారీగా రక్షణ కవచాలు ఉన్న డైనోసార్లు ఇవి.
ట్రైసెరాటాప్స్.
ప్రతి సంవత్సరం ఈ భారీ జంతువులు అడవుల మధ్య ఖాళీ ప్రదేశాలకు పెద్ద సంఖ్యలో తరలి వస్తాయి.
ఆడ జంతువులు తమ మగ జతని ఎంచుకోవడానికి వచ్చాయి.
ఆరు టన్నుల మగ జంతువులు కొట్లాటలలో తమ బలాన్ని ప్రదర్శిస్తున్నాయి.
ఈ యువ మగ జంతువు చక్కగా పక్వానికి వచ్చినట్లు కనిపిస్తోంది.
తన అద్భుతమైన మీటరు పొడవైన కొమ్ముల్నీ...
తన నెత్తి మీద రంగురంగుల ముడతల్నీ ఇది ప్రదర్శిస్తోంది.
ఈ మగ జంతువు కొమ్ములు పక్కాగా ఉన్నాయి.
ఏ కొట్లాటలలోనూ అవి ఇంకా పాడుకాలేదు.
కానీ ఒక ఆడ జంతువుకి మాత్రం,
ఆ కొమ్ముల మీద ఎలాంటి గీతలు, గాట్లు లేకపోతే ఏదో తీవ్రమైన అనారోగ్యంతో ఉందని అనుకునే ప్రమాదం ఉంది.
ఆ మగ జంతువుకి తగిన అనుభవం లేదని అనుకుంటాయి.
ట్రైసెరాటాప్స్ జీవితాలలో ఈ కలయికలు అత్యంత కీలకమైన ఘట్టాలు.
పెద్ద జంతువులు తల్లిదండ్రులుగా మారే చక్కని అవకాశం ఏడాది మొత్తంలో ఈ సమయంలో మాత్రమే దొరుకుతుంది.
జత కట్టడానికి సిద్ధమైనవి కేవలం యువ జంతువులు మాత్రమే కాదు.
పది టన్నులని మించి బరువున్న ఒక ముప్పై ఏళ్ల మగ జంతువు ఇది.
దాని దగ్గర ఎక్కువగా కనిపించేవి ఏవైనా ఉన్నాయంటే,
దాని కొమ్ముల మీద దశాబ్దాలుగా పడిన గాట్లు మాత్రమే.
అది వయసులో పెద్దది అయి ఉండచ్చు,
కానీ ఇప్పటికీ బలంగా ఉండి తన యువ ప్రత్యర్థికి గట్టి పోటీ ఇవ్వగల సత్తా కలిగి ఉంది.
ఇక్కడ పోటీ తీవ్రంగా ఉంది,
ఎందుకంటే ఏ జంతువూ వెనుకడుగు వేసే పరిస్థితిలో లేదు.
ఈ పెద్ద వయసు జంతువుకి నాలుగు టన్నుల బరువు అనుకూలిస్తోంది...
ఇంకా దాని మెళకువలతో పైచేయి సాధిస్తోంది.
ఆ యువ జంతువుల కొమ్ములు ఇక ఇప్పుడు చక్కగా నున్నగా లేవు.
ఆ పెద్దవయస్సు మగ జంతువు పోరాటపటిమ
ఈ ఆడ జంతువుని ఆకట్టుకున్నట్లు కనిపిస్తోంది.
ఓడిపోయిన యువ జంతువుకి, ఇక ఈ ఏడాది జత కట్టే యోగం లేదు.
అయితే, అతను కొత్తగా సంపాదించుకున్న యుద్ధ గాయాలు
వచ్చే సంవత్సరం జత కోసం జరిగే గుంపు కలయికలో ఆడ జంతువును ఆకర్షించడానికి పనికొస్తాయి.
ట్రైసెరాటాప్స్ లాంటి ఆకులు తినే డైనోసార్లకు,
ఉత్తర అమెరికాల ో లభ్యమయ్యే విస్తారమైన అడవులు
ఏడాది పొడవునా తినడానికి తగినంత ఆహారాన్ని అందిస్తాయి.
కానీ అమెరికాకి పూర్తి ఉత్తర భాగంలో శీతల వాతావరణంలో నివసించే జంతువులకు,
ఆహారం దొరకడం చాలా కష్టం అవుతుంది.
ఇక్కడ ఆర్కిటిక్ సర్కిల్ పరిధిలో,
ఏడాదిలో మూడు నెలల పాటు, సూర్యుడు కనీసం ఉదయించడు.
సుదీర్ఘమైన శీతాకాలం తరువాత ఎట్టకేలకు మళ్లీ వెచ్చదనం తిరిగి రావడంతో...
ఈకలు ఉన్న ఓర్నిథోమైమస్ వేగంగా లాభపడటానికి ప్రయత్నిస్తాయి.
వేగంగా పరిగెత్తే పాదాలు ఉన్న ఈ సంచార జంతువులు అన్ని డైనోసార్ల కన్నా అత్యంత వేగంగా పరిగెత్తగలవు.
తాజా పచ్చదనం కోసం వెతుకుతూ సుదూర ప్రాంతాలకు ఇవి వేగంగా ప్రయాణించగలవు.
అవి ఎంత వేగంగా పరిగెత్తగలవు అంటే వాటిని పట్టుకోవడం వేట జంతువులకు చాలా కష్టం.
అతి కష్టమైన శీతాకాలం ముగిశాక,
ఈ ఆడ నానుక్సార్ వెంటనే ఏదైనా ఆహారాన్ని పట్టుకుని తినాలి.
టి. రెక్స్ కి చిన్న బంధువు అయిన ఈ జంతువు చాలా చురుకైనది అలాగే, అత్యంత వేగంగా పరిగెత్తగలదు.
ఈ ప్రదేశంలో దాక్కోవడానికి ఎలాంటి అవకాశం లేదు కాబట్టి హఠాత్తుగా దాడి చేయడం అసాధ్యం.
దానికి బదులు, ఈ ఆడ జంతువు భయోత్పాతాన్ని సృష్టించాలని చూస్తుంది.
ఈ ఆడ వేట జంతువు ఒకే ఒక లక్ష్యాన్ని గురి పెడుతుంది...
ఇంక దానికే పరిమితం అయిపోతుంది.
ఈ ఓర్నిథోమైమస్ కి వేగంగా పరిగెత్తగల లక్షణం దాని లక్ష్యాన్ని సాధించడానికి పనికి వస్తుంది.
ప్రతి విఫలమైన వేటకీ చాలా విలువైన శక్తి వృథా పోతుంది...
అది ఆ జంతువు ఆకలి బాధని మరింత పెంచుతుంది.
ఇది వసంతకాలం అయినా కూడా,
ఈ పూర్తి ఉత్తర దిక్కున, గడ్డకట్టించే చల్లటి గాలుల వల్ల ఉష్ణోగ్రతలు ఒక్కసారిగా తగ్గిపోతుంటాయి.
మంచు తుంపరలు ఇంకా రాళ్ల మధ్య పెరిగే మొక్కలు నానుక్సార్ లకు మరొక అవకాశం ఇస్తాయి.
ఇప్పుడు దాన్ని కనుక్కోవడం కష్టం అవుతుంది.
అది వేసే ప్రతి అడుగు, దాన్ని విజయానికి దగ్గర చేస్తుంది.
ఆ జంతువు తన లక్ష్యాన్ని ఎంచుకుంది.
ఈ బహుమతి కేవలం తన కోసం మాత్రమే కాదు.
ఆ జంతువు ఒక తల్లి.
తన చిన్నారి పిల్లలకు తాజా మాంసం అందిస్తోంది.
బహుశా చాలా వారాల తరువాత ఇదే మొదటిసారి తినడం కావచ్చు.
తన పిల్లలు గనుక జీవించి ఉండాలంటే,
ఆ ఆడ జంతువు ఇలాంటి విజయాలను మళ్లీ మళ్లీ చేస్తునే ఉండాలి.
తన చిన్న కూనలు తనతో పాటు వేటకు వచ్చే వరకూ
ఆ తరువాత వాటికి అవి వేటాడే వయసు వచ్చేవరకూ తల్లిగా ఆమె వేట తప్పదు.
ఇక్కడ, ఈ మారుమూల ప్రాంతంలో ఇంకా అత్యంత సంక్లిష్టమైన
ఉత్తర అమెరికా ఖండంలోని ఈ ప్రదేశంలో,
ఆరు కోట్ల అరవై లక్షల సంవత్సరాల కిందటి కథ ఇది.
Prehistoric Planet: ఆవిష్కరణ
ట్రైసెరాటాప్స్ కి ముఖం పైభాగంలో చారలు ఎందుకు ఉంటాయి?
చరిత్రపూర్వ భూగ్రహంలో ఇది అత్యంత నాటకీయంగా కనిపించే కపాలం.
ఇది మొక్కల ఆకులు తినే ట్రైసెరాటాప్స్ అనే డైనోసార్ కపాలం.
ఈ డైనోసార్ ని వెంటనే గుర్తుపట్టేయవచ్చు
ఎందుకంటే తల వెనుక భాగంలో దీనికి ఒక భారీ చారల కవచం ఉంటుంది.
కానీ ఈ డైనోసార్ మొదటి శిలాజం దొరికి 140 సంవత్సరాలు దాటినా కూడా,
సైంటిస్టులు ఇప్పటికీ అడిగే ప్రశ్న,
"అసలు ఈ చారల కవచం ఎందుకు ఉంది?"
ఇవి భారీ శరీరాలు ఉన్న జంతువులు
కాబట్టి వాటి ఎముకలు ఇంకా టిష్యూలకు విపరీతమైన ఆహారం, శక్తి కావాలి...
ప్రొఫెసర్ పౌల్ బారెట్ నేచురల్ హిస్టరీ మ్యూజియమ్
...అలాగే ఈ భారీ శరీర భాగాలను పట్టి ఉంచడానికి ఒక బలమైన కండరం వాటికి అవసరం.
ఈ ప్రత్యేకతలు ఉన్నాయంటే అర్థం ఏమిటంటే ఈ జంతువు జీవన విధానానికి
ఈ ప్రత్యేక అవయవాలు చాలా ముఖ్యమైనవి.
కానీ ఎలా?
ట్రైసెరాటాప్స్ శిలాజాల మీద గాయాలకు సంబంధించిన గుర్తులు ఏం సూచిస్తున్నాయి అంటే
ఆత్మరక్షణకీ ఇంకా పోరాటాలకీ ఈ చారల కవచాలు చాలా ముఖ్యమైనవి అని.
కపాలం మీద గాయాల గుర్తుల్ని మనం ఇక్కడ చూడచ్చు...
డాక్టర్ సుసానా మెయిడ్మెంట్ నేచురల్ హిస్టరీ మ్యూజియమ్
...ఈ కపాలంలోని భాగాలు దెబ్బతిని మళ్లీ నయం అయినట్లు ఇవి సూచిస్తున్నాయి.
ఈ చారల కవచం మీద ఒక ముక్కని ఏ వేట జంతువో పీకేయడాన్ని కూడా మనం చూడచ్చు.
దానిని బట్టి ఇది ఒక విధమైన రక్షణ కవచంగా మనం పరిగణించవచ్చు.
కానీ ఆ కథ ఇక్కడితో ముగిసిపోవడం లేదు.
ఈ చారల కవచం తనతో జత కట్టే జంతువుని ఆకర్షించడానికి కూడా ఉపయోగపడచ్చు.
మనం ప్రస్తుతం జీవించి ఉన్న కొన్ని జంతువులలో చూడచ్చు
కొమ్ములు వంటి శరీర భాగాలు ఆ జంతువు ఎంత ఆరోగ్యంగా ఉందో సూచిస్తుంటాయి
ఇంకా ఎక్కువమంది పిల్లల్ని కనగల సత్తా వాటికి ఉందో లేదో అవి సూచించగలుగుతాయి.
ఒక దుప్పికి,
పెద్ద పెద్ద కొమ్ములు ఉంటే మగ జంతువులు ఆకర్షణీయంగా ఉన్నట్లు లెక్క.
అవి శృంగారానికి పక్వత సాధించే సమయానికి ఈ కొమ్ములు చాలా కీలకం అవుతాయి.
ఇదే వాదన ట్రైసెరాటాప్స్ చారల కవచానికి కూడా వర్తిస్తుందా?
ఇది గనుక కేవలం రక్షణ కోసమే అయితే,
ఈ చారల కవచాలు పెద్ద జంతువులలో అభివృద్ధి చెందినట్లే
యువ జంతువులలో కూడా అదే స్థాయిలో పెరుగుతాయని మనం ఆశిస్తాం, కానీ అలా జరగలేదు.
యువ జంతువులలో ఈ కవచాలు చాలా చిన్న పరిమాణాలలో కనిపిస్తున్నాయి
కానీ పెద్ద జంతువుల మాదిరిగా చాలా, చాలా భారీ కవచాలుగా
అవి నిజంగా అభివృద్ధి చెందలేదు.
ట్రైసెరాటాప్స్ కపాలం పరిణామక్రమం
ఈ జంతువులు జత కట్టే సమయంలో
ఈ కొమ్ముల కవచాలు ప్రదర్శిస్తాయి అనడానికి ఇది మాత్రమే ఆధారం కాదు.
ఈ కవచాల పైన చాలా భారీగా చారలు ఉంటాయి.
ఈ చారలు బహుశా నరాలు ఇంకా రక్త నాళాలను కలిగి ఉండేవి కావచ్చు
అవి ఆ శరీర భాగంలో చర్మం ఏర్పడటానికి దోహదం చేసి ఉండచ్చు.
ఇవి చాలా కాంతివంతంగా రంగులతో కూడి ఉండేవి కావచ్చు,
తనతో జత కట్టే జంతువులకు ఇది తమ విశాలమైన శరీర భాగాన్ని ప్రదర్శించగలుగుతుంది.
సైంటిస్టులు నమ్ముతున్నది ఏంటంటే
ట్రైసెరాటాప్స్ జంతువుల మీద ఉన్న ఆ చారల కవచాలు చాలా కార్యకలాపాలకి ఉపయోగపడేవి అని.
దాడి చేయడానికి ఇంకా అత్మరక్షణకి ఇవి చాలా ఉపయోగకరంగా ఉంటాయి...
కానీ అదే సమయంలో జత కట్టడానికి కూడా ఉపయోగపడతాయి.
ఈ జంతువు స్నేహాన్ని అయినా శత్రువుని అయినా పొందే సంఘటన మనకి ఆశ్చర్యం కలిగించే దృశ్యం కావచ్చు.
తెలుగు అనువాదం: సతీశ్ కుమార్